12. ฐานะการเงินและผลการดำเนินงาน

12.1 ผู้สอบบัญชีและนโยบายบัญชีที่สำคัญ

1. ผู้สอบบัญชี : นายรุทร เชาวนะกวี ผู้สอบบัญชีรับอนุญาต เลขที่ 3247 หรือ

นางสาวรุ้งนภา เลิศสุวรรณกุล ผู้สอบบัญชีรับอนุญาต เลขที่ 3516

  บริษัท สำนักงาน เอินส์ท แอนด์ ยัง

เลขที่ 193/136-137 ชั้น 23 อาคารเลครัชดา

ถนนรัชดาภิเษกตัดใหม่ แขวงคลองเตย เขตคลองเตย

กรุงเทพมหานคร

โทรศัพท์ : 0-2264-0777 โทรสาร : 0-2264-0789-90

2. สรุปรายงานการตรวจสอบของผู้สอบบัญชี

ปี 2543 นางสาวรุ้งนภา เลิศสุวรรณกุล ผู้สอบบัญชีรับอนุญาต เลขที่ 3516

  บริษัท สำนักงาน เอินส์ท แอนด์ ยัง

ข้าพเจ้าได้ตรวจสอบงบดุลรวม ณ วันที่ 31 ธันวาคม 2543 และ 2542 งบกำไรขาดทุนรวม
งบกำไรสะสมรวม งบแสดงการเปลี่ยนแปลงในส่วนของผู้ถือหุ้นรวม
และงบกระแสเงินสดรวมสำหรับปีสิ้นสุดวันเดียวกันของแต่ละปีของบริษัทหลักทรัพย์ ซีมิโก้ จำกัด
(มหาชน) และบริษัทย่อย และได้ตรวจสอบงบการเงินเฉพาะของบริษัทหลักทรัพย์ ซีมิโก้ จำกัด
(มหาชน) ด้วยเช่นกัน
ซึ่งผู้บริหารของกิจการเป็นผู้รับผิดชอบต่อความถูกต้องและครบถ้วนของข้อมูลในงบการเงินเหล่านี้
ส่วนข้าพเจ้าเป็นผู้รับผิดชอบในการแสดงความเห็นต่องบการเงินดังกล่าวจากผลการตรวจสอบของข้าพเจ้า

ข้าพเจ้าได้ปฏิบัติงานตรวจสอบตามมาตรฐานการสอบัญชีที่รับรองทั่วไป
ซึ่งกำหนดให้ข้าพเจ้าต้องวางแผนและปฏิบัติงานเพื่อให้ได้ความเชื่อมั่นอย่างมีเหตุผลว่างบการเงินแสดงข้อมูลที่ขัดต่อข้อเท็จจริงอันเป็นสาระสำคัญหรือไม่
การตรวจสอบรวมถึงการใช้วิธีการทดสอบหลักฐานประกอบรายการทั้งที่เป็นจำนวนเงินและการเปิดเผยข้อมูลในงบการเงิน
การประเมินความเหมาะสมของหลักการบัญชีที่กิจการใช้และประมาณการเกี่ยวกับรายการทางการเงินที่เป็นสาระสำคัญซึ่งผู้บริหารเป็นผู้จัดทำขึ้น
ตลอดจนการประเมินถึงความเหมาะสมของการแสดงรายการที่นำเสนอในงบการเงินโดยรวม
ข้าพเจ้าเชื่อว่าการตรวจสอบดังกล่าวให้ข้อสรุปที่เป็นเกณฑ์อย่างเหมาะสมในการแสดงความเห็นของข้าพเจ้า

ข้าพเจ้าเห็นว่า งบการเงินข้างต้นนี้แสดงฐานะการเงิน ณ วันที่ 31 ธันวาคม 2543 และ 2542
ผลการดำเนินงานการเปลี่ยนแปลงในส่วนของผู้ถือหุ้นและกระแสเงินสดสำหรับปีสิ้นสุดวันเดียวกันของแต่ละปีของบริษัทหลักทรัพย์
ซีมิโก้ จำกัด (มหาชน) และบริษัทย่อย และงบการเงินเฉพาะของบริษัทหลักทรัพย์ ซีมิโก้ จำกัด
(มหาชน) โดยถูกต้องตามที่ควรในสาระสำคัญตามหลักการบัญชีที่รับรองทั่วไป

ปี 2544 นางสาวรุ้งนภา เลิศสุวรรณกุล ผู้สอบบัญชีรับอนุญาต เลขที่ 3516

  บริษัท สำนักงาน เอินส์ท แอนด์ ยัง

ข้าพเจ้าได้ตรวจสอบงบดุลรวม ณ วันที่ 31 ธันวาคม 2544 และ 2543 งบกำไรขาดทุนรวม
งบกำไรสะสมรวม
งบแสดงการเปลี่ยนแปลงในส่วนของผู้ถือหุ้นรวมและงบกระแสเงินสดรวมสำหรับปีสิ้นสุดวันเดียวกันของแต่ละปีของบริษัทหลักทรัพย์
ซีมิโก้ จำกัด (มหาชน) และบริษัทย่อย และได้ตรวจสอบงบการเงินเฉพาะของบริษัทหลักทรัพย์
ซีมิโก้ จำกัด (มหาชน) ด้วยเช่นกัน
ซึ่งผู้บริหารของกิจการเป็นผู้รับผิดชอบต่อความถูกต้องและครบถ้วนของข้อมูลในงบการเงินเหล่านี้
ส่วนข้าพเจ้าเป็นผู้รับผิดชอบในการแสดงความเห็นต่องบการเงิน
ดังกล่าวจากผลการตรวจสอบของข้าพเจ้า

ข้าพเจ้าได้ปฏิบัติงานตรวจสอบตามมาตรฐานการสอบบัญชีที่รับรองทั่วไป ซึ่งกำหนดให้ข้าพเจ้าต้อง
วางแผนและปฏิบัติงานเพื่อให้ได้ความเชื่อมั่นอย่างมีเหตุผลว่างบการเงินแสดงข้อมูลที่ขัดต่อข้อเท็จจริงอันเป็นสาระสำคัญหรือไม่
การตรวจสอบรวมถึงการใช้วิธีการทดสอบหลักฐานประกอบรายการทั้งที่เป็นจำนวนเงินและการเปิดเผยข้อมูลในงบการเงิน
การประเมินความเหมาะสมของหลักการบัญชีที่กิจการใช้และประมาณการเกี่ยวกับรายการทางการเงินที่เป็นสาระสำคัญซึ่งผู้บริหารเป็นผู้จัดทำขึ้น
ตลอดจนการประเมินถึงความเหมาะสมของการแสดงรายการที่นำเสนอในงบการเงินโดยรวม
ข้าพเจ้าเชื่อว่าการตรวจสอบดังกล่าวให้ข้อสรุปที่เป็นเกณฑ์อย่างเหมาะสมในการแสดงความเห็นของข้าพเจ้า

ข้าพเจ้าเห็นว่า งบการเงินข้างต้นนี้แสดงฐานะการเงิน ณ วันที่ 31 ธันวาคม 2544 และ 2543
ผลการ ดำเนินงาน
การเปลี่ยนแปลงในส่วนของผู้ถือหุ้นและกระแสเงินสดสำหรับปีสิ้นสุดวันเดียวกันของแต่ละปีของบริษัทหลักทรัพย์
ซีมิโก้ จำกัด (มหาชน) และบริษัทย่อย และงบการเงินเฉพาะของบริษัทหลักทรัพย์ ซีมิโก้ จำกัด
(มหาชน) โดยถูกต้องตามที่ควรในสาระสำคัญตามหลักการบัญชีที่รับรองทั่วไป

ปี 2545 นางสาวรุ้งนภา เลิศสุวรรณกุล ผู้สอบบัญชีรับอนุญาต เลขที่ 3516

  บริษัท สำนักงาน เอินส์ท แอนด์ ยัง

ข้าพเจ้าได้ตรวจสอบงบดุลรวม ณ วันที่ 31 ธันวาคม 2545 และ 2544 งบกำไรขาดทุนรวม
งบกำไรสะสมรวม
งบแสดงการเปลี่ยนแปลงในส่วนของผู้ถือหุ้นรวมและงบกระแสเงินสดรวมสำหรับปีสิ้นสุดวันเดียวกันของแต่ละปีของบริษัทหลักทรัพย์
ซีมิโก้ จำกัด (มหาชน) และบริษัทย่อย และได้ตรวจสอบงบการเงินเฉพาะของบริษัทหลักทรัพย์
ซีมิโก้ จำกัด (มหาชน) ด้วยเช่นกัน
ซึ่งผู้บริหารของกิจการเป็นผู้รับผิดชอบต่อความถูกต้องและครบถ้วนของข้อมูลในงบการเงินเหล่านี้
ส่วนข้าพเจ้าเป็นผู้รับผิดชอบในการแสดงความเห็นต่องบการเงินดังกล่าวจากผลการตรวจสอบของข้าพเจ้า

ข้าพเจ้าได้ปฏิบัติงานตรวจสอบตามมาตรฐานการสอบบัญชีที่รับรองทั่วไป
ซึ่งกำหนดให้ข้าพเจ้าต้องวางแผนและปฏิบัติงานเพื่อให้ได้ความเชื่อมั่นอย่างมีเหตุผลว่างบการเงินแสดงข้อมูลที่ขัดต่อข้อเท็จจริงอันเป็นสาระสำคัญหรือไม่
การตรวจสอบรวมถึงการใช้วิธีการทดสอบหลักฐานประกอบรายการทั้งที่เป็นจำนวนเงินและการเปิดเผยข้อมูลในงบการเงิน
การประเมินความเหมาะสมของหลักการบัญชีที่กิจการใช้และประมาณการเกี่ยวกับรายการทางการเงินที่เป็นสาระสำคัญซึ่งผู้บริหารเป็นผู้จัดทำขึ้น
ตลอดจนการประเมินถึงความเหมาะสมของการแสดงรายการที่นำเสนอในงบการเงินโดยรวม
ข้าพเจ้าเชื่อว่าการตรวจสอบดังกล่าวให้ข้อสรุปที่เป็นเกณฑ์อย่างเหมาะสมในการแสดงความเห็นของข้าพเจ้า

ข้าพเจ้าเห็นว่า งบการเงินข้างต้นนี้แสดงฐานะการเงิน ณ วันที่ 31 ธันวาคม 2545 และ 2544
ผลการ ดำเนินงานและกระแสเงินสดสำหรับปีสิ้นสุดวันเดียวกันของแต่ละปีของบริษัทหลักทรัพย์ ซีมิโก้
จำกัด (มหาชน) และบริษัทย่อย และงบการเงินเฉพาะของบริษัทหลักทรัพย์ ซีมิโก้ จำกัด (มหาชน)
โดยถูกต้องตามที่ควรในสาระสำคัญตามหลักการบัญชีที่รับรองทั่วไป

12.2 ตารางสรุปงบการเงิน

  []

  []

  []

  []

  []

[]

  []

  []

  []

  []

  []

  []

12.3 คำอธิบายและการวิเคราะห์ของฝ่ายจัดการ

1. ภาพรวมของผลการดำเนินงานในปี 2545

  ในปี 2545 บริษัทหลักทรัพย์ ซีมิโก้ จำกัด (มหาชน) มีผลกำไรสุทธิ 240.8 ล้านบาท
  มีส่วนแบ่งการตลาดในธุรกิจหลักทรัพย์ร้อยละ 7.9
  และเป็นบริษัทหลักทรัพย์ที่มีปริมาณการซื้อขายหลักทรัพย์ในปี 2545
  สูงสุดเป็นอันดับที่สองในธุรกิจหลักทรัพย์ที่มีบริษัทหลักทรัพย์รวมทั้งสิ้น 35 บริษัท

ปัจจัยหลักที่ทำให้บริษัทหลักทรัพย์ ซีมิโก้ ประสบความสำเร็จในการดำเนินงานในปี 2545 ได้แก่

ด้านธุรกิจหลักทรัพย์โดยรวม

-   เมื่อวันที่ 14 มกราคม 2545
    ตลาดหลักทรัพย์แห่งประเทศไทยได้กำหนดค่าธรรมเนียมนายหน้าซื้อขายหลักทรัพย์ในอัตราคงที่ร้อยละ
    0.25 ของมูลค่าการซื้อขาย ซึ่งส่งผลดีต่อธุรกิจหลักทรัพย์ในประเทศไทย
    ภายหลังจากที่การเปิดเสรีค่าธรรมเนียมในช่วงที่ผ่านมาทำให้เกิดสงครามการตัดราคาค่าธรรมเนียมกันอย่างรุนแรง
    ทั้งนี้ บริษัทหลักทรัพย์ทุกแห่งได้รับค่าธรรมเนียมในอัตราที่เพิ่มขึ้นเมื่อเทียบกับปี 2544

-   ปริมาณซื้อขายหลักทรัพย์เฉลี่ยต่อวันได้เพิ่มขึ้นจาก 6,439 ล้านบาทในปี 2544 เป็น 8,357
    ล้านบาท หรือเพิ่มขึ้นร้อยละ 29.79

-   สำหรับการระดมทุนผ่านตลาดแรก หรือ IPO นั้น ได้เพิ่มจำนวนจาก 9 บริษัท เป็น 23
    บริษัทหรือเพิ่มขึ้นกว่าร้อยละ 155.56

-   ขณะที่มูลค่าตลาดรวม (Market Cap.) ของตลาดหลักทรัพย์ไทยเพิ่มจาก 1.6
    ล้านล้านบาทในปี 2544 เป็น 1.99 ล้านล้านบาท หรือเพิ่มขึ้นร้อยละ 23.77

ผลการดำเนินงานในปีที่ผ่านมา

-   รายได้จากค่านายหน้าซื้อขายหลักทรัพย์เพิ่มขึ้นร้อยละ 171.34

-   รายได้จากธุรกิจวานิชธนกิจเพิ่มขึ้นร้อยละ 40.37

-   กำไรจากการลงทุนเพิ่มขึ้นร้อยละ 624.25

-   มูลค่าการซื้อขายหลักทรัพย์ของบริษัทฯ ทั้งหมดในปี 2545 เท่ากับ 323,650 ล้านบาท

ด้านการควบรวมกิจการ

-   บริษัทฯ ได้เข้าถือหุ้นในบริษัท ไรมอน แลนด์ จำกัด (มหาชน)
    ซึ่งเป็นบริษัทพัฒนาอสังหาริมทรัพย์ที่จดทะเบียนอยู่ในตลาดหลักทรัพย์แห่งประเทศไทย
    โดยปัจจุบันบริษัทถือหุ้นในไรมอนแลนด์ร้อยละ 27.98 ของทุนจดทะเบียนเรียกชำระแล้ว

-   บริษัทฯ ได้รับอนุญาตให้จัดตั้ง “บริษัทหลักทรัพย์จัดการกองทุน ซีมิโก้ ไนท์ ฟันด์ แมเนจเม้นท์
    จำกัด” เพื่อดำเนินธุรกิจบริหารจัดการกองทุนส่วนบุคคล ซึ่งบริษัทถือหุ้นในบริษัทดังกล่าวร้อยละ
    51

ด้านการขยายฐานลูกค้า

-   จำนวนลูกค้าที่เปิดบัญชีซื้อขายหลักทรัพย์ของบริษัทฯ เพิ่มขึ้นร้อยละ 81.58

-   จำนวนลูกค้าที่ซื้อขายหลักทรัพย์ผ่านระบบออนไลน์ภายใต้เว๊บไซต์ www.seamico.com
    เพิ่มขึ้นร้อยละ 82.52

การขยายธุรกิจและภาพพจน์ของบริษัทฯ

-   บริษัทฯ
    สามารถขยายฐานลูกค้าจนเป็นบริษัทหลักทรัพย์ที่มีมูลค่าการซื้อขายมากเป็นอันดับที่สองของประเทศ
    โดยมีส่วนแบ่งการตลาดอยู่ที่ร้อยละ 7.90

-   ซีมิโก้ได้รับรางวัลบริษัทหลักทรัพย์ไทยดีเด่น (“Best Local Equity House”)
    โดยการประกาศรางวัลของนิตยสาร FinanceAsia ในปี 2545
    ซึ่งนับเป็นปีที่สองติดต่อกันที่บริษัทฯ ได้รับรางวัลนี้

-   ในปี 2545 บริษัทฯ ได้เปิดสาขาใหม่ คือ สาขาพหลโยธิน
    โดยปัจจุบันบริษัทมีสำนักงานและสาขารวมทั้งสิ้น 9 แห่ง

-   บริษัทฯ เป็นผู้จัดการการรับประกันการจัดจำหน่ายหลักทรัพย์ที่เข้าจดทะเบียนในตลาดหลักทรัพย์
    1 บริษัท และเป็นผู้ร่วมรับประกันการจัดจำหน่ายหลักทรัพย์จำนวน 12 บริษัท

สถานภาพทางการเงินของบริษัทฯ

-   ส่วนของผู้ถือหุ้นเพิ่มขึ้นจาก 694.16 ล้านบาท เมื่อสิ้นปี 2544 เป็น 1,342.11 ล้านบาท ณ
    สิ้นปี 2545 หรือเพิ่มขึ้นร้อยละ 93.34

-   ส่วนของผู้ถือหุ้นของบริษัทฯ เพิ่มขึ้น 399.41 ล้านบาท
    จากการเรียกใช้สิทธิในใบสำคัญแสดงสิทธิทั้งสองรุ่นของบริษัทฯ
    และการใช้สิทธิแปลงสภาพในใบสำคัญแสดงสิทธิของกรรมการและพนักงานของบริษัทฯ ตลอดปี
    2545

-   ณ สิ้นปี 2545 บริษัทฯ มีเงินกองทุนสภาพคล่องสุทธิเท่ากับร้อยละ 251 (ทั้งนี้
    ตามเกณฑ์ของสำนักงาน ก.ล.ต.กำหนดไว้ร้อยละ 7)

-   ปัจจุบันบริษัทฯ ไม่มีภาระหนี้สินที่เป็นเงินกู้ยืมใด ๆ ทั้งสิ้น

2.  ผลการดำเนินงานที่ผ่านมาของแต่ละสายผลิตภัณฑ์หรือกลุ่มธุรกิจ

(1) รายได้ธุรกิจหลักทรัพย์

    1.  ค่านายหน้าซื้อ-ขายหลักทรัพย์

  ในปี 2545 มูลค่าการซื้อขายรวมในตลาดหลักทรัพย์แห่งประเทศไทยได้เพิ่มขึ้นร้อยละ 29.8
  จากปี 2544 ส่งผลให้มูลค่าการซื้อขายหลักทรัพย์ของบริษัทฯ เพิ่มขึ้นถึงร้อยละ 28.5

บริษัทฯ ได้ขยายฐานลูกค้าไปในกลุ่มลูกค้ารายย่อยมากขึ้น
ประกอบกับการประกาศใช้ค่าธรรมเนียมซื้อขายหลักทรัพย์ในอัตราคงที่ตั้งแต่มกราคม 2545
ส่งผลให้รายได้ค่านายหน้าของบริษัทฯ เพิ่มขึ้นจากปี 2544 เป็นจำนวนถึง 486.8 ล้านบาท
หรือเพิ่มขึ้นคิดเป็นร้อยละ 171.3

2.  รายได้ค่าธรรมเนียมและการบริการ

  บริษัทฯ มีรายได้ค่าธรรมเนียมและค่าบริการจากการเป็นที่ปรึกษาในด้านต่าง ๆ
  รวมถึงการเป็นตัวแทนจัดจำหน่ายหลักทรัพย์ทั้งสิ้นในปี 2545 จำนวน 65.9 ล้านบาท
  เพิ่มขึ้นจากปีที่ผ่านมาจำนวน 20.2 ล้านบาท หรือเพิ่มขึ้นร้อยละ 43.5

3.  ดอกเบี้ยเงินให้กู้ยืม

  บริษัทฯ ประสบผลสำเร็จในการให้บริการเงินกู้ยืมเพื่อซื้อหลักทรัพย์ซึ่งเริ่มมาตั้งแต่ปลายปี 2543
  โดยมีจำนวนลูกค้าใช้บริการด้านการกู้เงินเพื่อซื้อหลักทรัพย์โดยวิธี Credit Balance เพิ่มขึ้นถึง
  10 เท่าจากปี 2543 หรือ 1.75 เท่าจากปี 2544
  จำนวนเงินกู้ยืมเพื่อซื้อหลักทรัพย์เพิ่มขึ้นประมาณ 2.5 เท่า จากปี 2544 ส่งผลให้บริษัทฯ
  มีรายได้จากการให้กู้ยืมเพิ่มขึ้นจำนวน 10.8 ล้านบาท หรือคิดเป็น 2.1 เท่าของปี 2544

4.  กำไรจากการซื้อขายหลักทรัพย์

  บริษัทฯ ได้รับรู้กำไรจากเงินลงทุนในหลักทรัพย์ปี 2545 จำนวน 24.7 ล้านบาท เพิ่มขึ้นจากปี
  2544 จำนวน 23.7 ล้านบาท เนื่องจากผลกำไรจากเงินลงทุนในหลักทรัพย์หลัก 2 ตัว คือ

-   บริษัทไรมอน แลนด์ จำกัด (มหาชน) 16.4 ล้านบาท

-   บริษัทโรงพยาบาลเอกชล จำกัด (มหาชน) 7.2 ล้านบาท

  (2) ค่าใช้จ่ายธุรกิจหลักทรัพย์

1.  ดอกเบี้ยเงินกู้ยืม

ดอกเบี้ยเงินกู้ยืมจำนวน 2.8 ล้านบาท
เป็นดอกเบี้ยจากการใช้วงเงินในการบริหารสภาพคล่องประจำวัน
เพื่อก่อให้เกิดประโยชน์สูงสุดแก่บริษัทฯ แต่สูงขึ้นมากจากปี 2544
เนื่องจากปริมาณการซื้อขายที่เพิ่มขึ้น

2.  ค่าธรรมเนียมและบริการ

  ค่าธรรมเนียมและบริการ จ่ายในปี 2545 จำนวน 42.5 ล้านบาท ประกอบด้วย

-   ประมาณร้อยละ 47.9 ของค่าธรรมเนียมและบริการ
    เป็นค่าใช้จ่ายตัดจ่ายสำหรับใบอนุญาตประกอบกิจการประเภทการจัดจำหน่ายหลักทรัพย์ จำนวน
    20 ล้านบาท และค่าธรรมเนียมใบอนุญาตการจัดการกองทุนส่วนบุคคล 0.37 ล้านบาท

-   ประมาณร้อยละ 38.5 เป็นค่าธรรมเนียมจ่ายตลาดหลักทรัพย์ฯ
    ซึ่งผันแปรตามปริมาณการซื้อขายหลักทรัพย์

-   ประมาณร้อยละ 13.6
    เป็นค่าธรรมเนียมจ่ายเนื่องจากธุรกิจการเป็นที่ปรึกษาและจัดจำหน่ายหลักทรัพย์ และอื่น ๆ

  (3) รายได้อื่น ๆ

  รายได้อื่น ๆ ในปี 2545 เปรียบเทียบปี 2544 เพิ่มขึ้น 4.2 ล้านบาท เนื่องจากบริษัทฯ
  ได้รับเงินคืนจากเงินลงทุนในบริษัทย่อย ซึ่งได้ตั้งสำรองหนี้สูญไว้ตั้งแต่ปี 2540

  (4) ค่าใช้จ่ายดำเนินงาน

-   รายการค่าใช้จ่ายที่มีสัดส่วนสูงเมื่อเทียบกับค่าใช้จ่ายดำเนินงานรวม ได้แก่
    ค่าใช้จ่ายเกี่ยวกับพนักงานและค่าใช้จ่ายเกี่ยวกับอาคารสถานที่และอุปกรณ์ ซึ่งมีสัดส่วนร้อยละ
    65 และ 16 ตามลำดับ โดยค่าใช้จ่ายเหล่านี้เป็นค่าใช้จ่ายกึ่งคงที่กึ่งผันแปรกับรายได้

-   ค่าใช้จ่ายดำเนินงานในปี 2545 สูงกว่าปี 2544 จำนวน 121 ล้านบาท
    จากการเพิ่มขึ้นของค่าใช้จ่ายหลัก ดังนี้

-   ค่าใช้จ่ายเกี่ยวกับพนักงานเพิ่มขึ้น 142 ล้านบาท หรือคิดเป็นร้อยละ 55
    จากจำนวนพนักงานที่เพิ่มขึ้นและรายได้ค่านายหน้าที่เพิ่ม (ดู 1.1)

-   ค่าใช้จ่ายเกี่ยวกับอาคารสถานที่และอุปกรณ์เพิ่มขึ้น 17.5 ล้านบาท จากการขยายสาขา

-   ในปี 2545 บริษัทฯ ไม่มีผลขาดทุนจากการตีราคาทรัพย์สินรอการขายของบริษัทฯ
    เปรียบเทียบปี 2544 ซึ่งได้มีการบันทึกผลขาดทุนฯ ไปแล้วจำนวน 44.4 ล้านบาท

-   จากการที่บริษัทฯ ได้ดำเนินการลดต้นทุนและค่าใช้จ่ายที่เกินจำเป็นลง
    โดยมีนโยบายในการเตรียมความพร้อมสำหรับการฟื้นตัวไปพร้อม ๆ กัน บริษัทฯ
    ยังคงยึดหลักระมัดระวังในการลงทุนในค่าใช้จ่ายต่าง ๆ
    โดยพิจารณาถึงจุดมุ่งหมายเพื่อสร้างรายได้ให้คุ้มค่าเงินลงทุนในอนาคต

(5) กำไร

  อัตรากำไรขั้นต้นคิดเป็นร้อยละ 94.7 ของปี 2545 เพิ่มขึ้นจากปี 2544 คิดเป็นร้อยละ 6.1
  และอัตรากำไรสุทธิของบริษัทฯ ในปี 2545 คิดเป็นร้อยละ 26.8 เพิ่มขึ้นจากปี 2544
  เนื่องจากสาเหตุหลัก ๆ ได้แก่

-   การเพิ่มขึ้นของรายได้ธุรกิจหลักทรัพย์สุทธิจำนวน 536.6 ล้านบาท ดังคำอธิบายในข้อ (1)

-   บริษัทฯ มีค่าใช้จ่ายในการดำเนินงานเพิ่มขึ้น 121 ล้านบาท ดังคำอธิบายในข้อ (4)

อย่างไรก็ตาม แม้ว่าบริษัทฯ จะมีผลกำไรสุทธิในปี 2545 เพิ่มขึ้นถึง 426.6 ล้านบาท แต่บริษัทฯ
มีเงินสดและรายการเทียบเท่าเงินสด ณ 31 ธันวาคม 2545 เพิ่มขึ้นจาก 31 ธันวาคม 2544
เพียง 62.3 ล้านบาท เนื่องจากความจำเป็นในกิจกรรมดำเนินงานและกิจกรรมลงทุนที่เพิ่มขึ้น
ดังคำอธิบายในเรื่องฐานะการเงิน หัวข้อ 2.1 กระแสเงินสด

(6) อัตราผลตอบแทนต่อผู้ถือหุ้น

  จากผลกำไรที่เกิดขึ้น ทำให้อัตราผลตอบแทนต่อผู้ถือหุ้นในปี 2545 เพิ่มขึ้นเป็น 23.60%
  เปรียบเทียบกับ (23.79%) ในปี 2544

2.  ผลการดำเนินงานเปรียบเทียบกับประมาณการ

  - ไม่มี -

ฐานะการเงิน

1. สินทรัพย์

  1.1 ส่วนประกอบของสินทรัพย์

ณ วันที่ 31 ธันวาคม 2545 บริษัทฯ มีสินทรัพย์รวมจำนวน 1,720 ล้านบาท โดยร้อยละ 84.4
เป็นสินทรัพย์หมุนเวียน ร้อยละ 10.5 เป็นสินทรัพย์ถาวร ร้อยละ 2.7 เป็นสินทรัพย์ไม่มีตัวตน
และร้อยละ 2.4 เป็นสินทรัพย์อื่น

  ส่วนประกอบของสินทรัพย์ที่สำคัญที่มีการเปลี่ยนแปลงได้แก่

สินทรัพย์สภาพคล่อง

  อัตราสินทรัพย์สภาพคล่องต่อสินทรัพย์รวม ณ สิ้นปี 2545 เท่ากับร้อยละ 35 เทียบกับร้อยละ
  16.4 ณ สิ้นปี 2544
  เนื่องจากการเพิ่มขึ้นของสินทรัพย์สภาพคล่องจากรายการเงินลงทุนในหลักทรัพย์จดทะเบียนที่เพิ่มขึ้น
  และเงินให้กู้ยืมแก่สถาบันการเงินในปี 2545

สินทรัพย์ไม่มีตัวตน

  ในปี 2545 บริษัทฯ
  และบริษัทย่อยมีรายการค่าธรรมเนียมใบอนุญาตการจัดจำหน่ายหลักทรัพย์และค่าธรรมเนียมใบอนุญาตจัดการกองทุนส่วนบุคคลรอตัดบัญชีซึ่งได้ตัดจ่ายในปี
  2545 จำนวน 20.4 ล้านบาท คงเหลือค้างในบัญชีจำนวน 46.3 ล้านบาท

  1.2 คุณภาพของสินทรัพย์

  ในการแสดงรายการในงบการเงิน บริษัทฯ
  ได้รับรู้ค่าเผื่อการลดค่าของสินทรัพย์ไว้อย่างครบถ้วนตามมาตรฐานบัญชีและประกาศของสำนักงานคณะกรรมการกำกับหลักทรัพย์และตลาดหลักทรัพย์
  ซึ่งสามารถสรุปรายการสินทรัพย์สำคัญ ๆ ได้ดังนี้

เงินลงทุน

  ณ 31 ธันวาคม 2545 จำนวนเงินลงทุนของบริษัทฯ มีจำนวน 322.3 ล้านบาท
  หรือคิดเป็นร้อยละ 18.7 ของสินทรัพย์รวม โดยมีสัดส่วนการลงทุนประมาณร้อยละ 61
  เป็นเงินลงทุนในหลักทรัพย์จดทะเบียนในตลาดหลักทรัพย์ และร้อยละ 35.7
  เป็นเงินลงทุนในตราสารหนี้

ลูกหนี้ธุรกิจหลักทรัพย์และดอกเบี้ยค้างรับ

บริษัทฯ มียอดหนี้ธุรกิจหลักทรัพย์และดอกเบี้ยค้างรับ ณ 31 ธันวาคม 2545 จำนวน 982 ล้านบาท
ในจำนวนนี้เป็นลูกหนี้ค้างชำระเกิน 30 วัน จำนวน 265 ล้านบาท ซึ่งบริษัทฯ
ได้ตั้งสำรองค่าเผื่อหนี้สงสัยจะสูญครบถ้วนตามมาตรฐานบัญชีแล้ว บริษัทฯ
ได้ดำเนินการติดตามหนี้เหล่านี้อย่างใกล้ชิดมาโดยตลอด
โดยบริษัทฯพยายามยึดหลักการเจรจาประนอมหนี้ควบคู่กันไปกับการดำเนินการทางกฎหมาย ณ 31
ธันวาคม 2545 บริษัทฯ ได้ดำเนินการทางกฎหมายต่อลูกหนี้เหล่านี้ไปแล้วจำนวน 261 ล้านบาท
คิดเป็นร้อยละ 98.5 ของลูกหนี้ธุรกิจหลักทรัพย์ที่มีปัญหาทั้งสิ้น โดยจำนวน 8 ล้านบาท
อยู่ระหว่างการดำเนินคดี และจำนวน 253 ล้านบาท ศาลได้ตัดสินให้บริษัทฯ ชนะ
และอยู่ระหว่างการติดตามทรัพย์สินเพื่อบังคับคดี

2. สภาพคล่อง

  2.1 กระแสเงินสด

เงินสดและรายการเทียบเท่าเงินสด ณ 31 ธันวาคม 2545 มีจำนวน 305.2 ล้านบาท
มากกว่าเงินสดและรายการเทียบเท่าเงินสด ณ 31 ธันวาคม 2544 ซึ่งมีจำนวน 243 ล้านบาท
โดยสัดส่วนกระแสเงินสดได้มาและใช้ไปในกิจกรรมต่าง ๆ ดังนี้

  -------------------------------------------------- --------------------
                                                     ล้านบาท

  เงินสดสุทธิได้มา (ใช้ไป) จากกิจกรรมดำเนินงาน              (168.0)

  เงินสดสุทธิได้มา (ใช้ไป) จากกิจกรรมลงทุน                  (178.9)

  เงินสดสุทธิได้มาจากกิจกรรมจัดหาเงิน                       409.2

  เงินสด + รายการเทียบเท่าเงินสดเพิ่มขึ้นสุทธิ                 62.3
  -------------------------------------------------- --------------------

ทั้งนี้ บริษัทฯ ได้ใช้เงินในกิจกรรมต่าง ๆ เพิ่มสร้างผลตอบแทนในอนาคต
โดยสามารถเปลี่ยนกลับมาเป็นเงินสดได้ในระยะเวลาไม่นาน ดังนี้

-   กิจกรรมดำเนินงาน

-   ณ 31 ธันวาคม 2545 บริษัทฯ มียอดเงินให้กู้ยืมแก่สถาบันการเงิน 100 ล้านบาท
    ซึ่งเป็นส่วนหนึ่งของเงินทุนหมุนเวียน ซึ่งบริษัทฯ
    ได้บริหารเงินเหล่านี้เพื่อให้เกิดประสิทธิภาพและประโยชน์สูงสุด

-   ณ 31 ธันวาคม 2545 บริษัทฯ
    มีการลงทุนในตราสารหนี้ประเภทตั๋วแลกเงินและตั๋วสัญญาใช้เงินซึ่งรับรองโดยธนาคารพาณิชย์จำนวน
    115.2 ล้านบาท ซึ่งการลงทุนดังกล่าวเป็นการลงทุนระยะสั้น
    ซึ่งมีรายการซื้อขายหมุนเวียนกันเป็นประจำ ระยะเวลาลงทุนสูงสุดไม่เกิน 3 เดือน

-   บริษัทฯ ได้ขยายเงินให้กู้ยืมเพื่อซื้อหลักทรัพย์เพิ่มขึ้น 311.9 ล้านบาท
    โดยมียอดเงินให้กู้ยืมเพื่อซื้อหลักทรัพย์ ณ 31 ธันวาคม 2545 เท่ากับ 526.5 ล้านบาท
    ซึ่งการใช้เงินในการนี้ให้ผลตอบแทนที่ดีแก่บริษัทฯ ทั้งในด้านรายได้ค่านายหน้า
    และดอกเบี้ยเงินให้กู้ยืม ดังคำอธิบายในหัวข้อ (1) รายได้ธุรกิจหลักทรัพย์

-   กิจกรรมลงทุน

  บริษัทฯ ลงทุนระยะยาวในหลักทรัพย์ในความต้องการของตลาด ซึ่งมียอดสุทธิ ณ 31 ธันวาคม
  2545 ดังนี้

-   Raimon Land 95.7 ล้านบาท

-   Raimon Warrant 24.6 ล้านบาท

  นอกจากนี้ บริษัทฯ ได้จัดสรรเงินลงทุนในกองทุนส่วนบุคคล (Private Fund)
  ซึ่งบริหารโดยบริษัทหลักทรัพย์จัดการกองทุนซีมิโก้ ไนท์ ฟันด์ แมเนจเม้นท์ จำกัด (SKFM)
  จำนวน 30 ล้านบาท

2.  อัตราส่วนสภาพคล่องที่สำคัญ

บริษัทฯ มีความเพียงพอของสภาพคล่องสูง โดยพิจารณาได้จากอัตราส่วนสภาพคล่องที่สำคัญ ๆ ณ 31 ธันวาคม 2545 เปรียบเทียบกับ 31 ธันวาคม 2544 ดังนี้

  ---------------------------------------------- ------------ -----------
                                                 2544         2545

  อัตราส่วนสินทรัพย์สภาพคล่องต่อเงินกู้ (เท่า)              19,499.2     N/A

  อัตราส่วนสินทรัพย์สภาพคล่องต่อสินทรัพย์รวม (%)           16.4         35

  เงินกองทุนสภาพคล่องสุทธิ (NCR) (%)                  40           246
  ---------------------------------------------- ------------ -----------

นอกจากนี้ ในระหว่างปี 2545 บริษัทฯ
มีการใช้วงเงินเบิกเกินบัญชีเพื่อประโยชน์ในการบริหารเงินเท่านั้น แต่ ณ 31 ธันวาคม 2545
บริษัทฯ ไม่มียอดเงินกู้ยืมใดในบัญชี

3. รายจ่ายลงทุน

  ในปี 2545 บริษัทฯ มีรายจ่ายลงทุนที่สำคัญ ๆ 2 รายการ คือ

1.  รายจ่ายลงทุนในการขยายสาขา

โดยในปี 2545 บริษัทฯ ได้เปิดสาขาเพิ่มอีก 1 สาขา คิดเป็นเงินลงทุนทั้งสิ้น 10.2 ล้านบาท ทั้งนี้
บริษัทฯ มีวัตถุประสงค์เพื่อขยายฐานลูกค้าและฐานรายได้
โดยสาขาดังกล่าวจะต้องสามารถหารายได้เพียงพอสำหรับค่าใช้จ่ายในการดำเนินงาน

2.  รายจ่ายลงทุนในค่าธรรมเนียมใบอนุญาตการจัดจำหน่ายหลักทรัพย์

เพื่อเป็นการขยายขอบเขตการดำเนินธุรกิจ บริษัทฯ
ได้ขออนุญาตเพื่อประกอบธุรกิจหลักทรัพย์ประเภทการจัดจำหน่ายหลักทรัพย์
และได้รับอนุญาตให้ประกอบธุรกิจดังกล่าวได้เมื่อวันที่ 18 เมษายน 2543 ทั้งนี้ บริษัทฯ
มีภาระต้องจ่ายค่าธรรมเนียมใบอนุญาตจำนวน 100 ล้านบาท โดยแบ่งชำระไม่เกิน 5 ปี ในปี
2545 บริษัทฯ ได้ชำระค่าธรรมเนียมดังกล่าวจำนวน 20 ล้านบาท คงเหลือยอดที่ต้องชำระอีก 40
ล้านบาท

อย่างไรก็ตาม ธุรกิจด้านนี้ได้ชะลอตัวลงในระยะ 2-3
ปีที่ผ่านมาจากผลกระทบของภาวะเศรษฐกิจซบเซา
แม้ว่าทางตลาดหลักทรัพย์แห่งประเทศไทยและตลาดหลักทรัพย์ใหม่ได้พยายามช่วยกันสนับสนุนให้มีการจดทะเบียนในตลาดฯ
เพิ่มขึ้น
แต่จำนวนบริษัทที่สนใจเข้าจดทะเบียนในตลาดหลักทรัพย์แห่งประเทศไทยและตลาดหลักทรัพย์ใหม่ก็ยังเพิ่มขึ้นไม่มากพอเมื่อเทียบกับสัดส่วนของบริษัทที่ให้บริการด้านนี้
รายได้จากการรับประกันการจำหน่ายหลักทรัพย์ของบริษัทฯ จึงยังเพิ่มขึ้นไม่มากนักในปี 2545
บริษัทฯ คาดว่าแนวโน้มของธุรกิจด้านนี้จะดีขึ้นในอนาคต

4. แหล่งที่มาของเงินทุน

  4.1 ความเหมาะสมของโครงสร้างเงินทุน

จากการที่บริษัทฯ ได้ดำเนินการปรับโครงสร้างเงินทุนอย่างต่อเนื่องนับจากปี 2541 เป็นต้นมา
ทำให้อัตราส่วนหนี้สินต่อส่วนของผู้ถือหุ้นลดลงเรื่อย ๆ โดยอัตราส่วนหนี้สินต่อส่วนของผู้ถือหุ้น ณ 31
ธันวาคม 2545 ได้ลดลงเป็น 0.28 เท่าจาก 1.49 เท่า ณ 31 ธันวาคม 2544

  4.2 ส่วนของผู้ถือหุ้น

-   ส่วนของผู้ถือหุ้น ณ 31 ธันวาคม 2545 เป็น 1,346.7 ล้านบาท เพิ่มขึ้น 652.6 ล้านบาท
    หรือ เพิ่มขึ้นร้อยละ 94 จากส่วนของผู้ถือหุ้น ณ 31 ธันวาคม 2544 ทั้งนี้
    เนื่องจากผลกำไรสุทธิสำหรับปี 2545 จำนวน 240.8 ล้านบาท
    และความสำเร็จในการระดมทุนในระหว่างปี 2545 จำนวน 409 ล้านบาท

  4.3 หนี้สิน

บริษัทฯ ไม่มีหนี้สินที่เป็นเงินกู้ยืมที่มีผลผูกพันต่อบริษัทฯ ในอนาคต